जिला अस्पताल की ओपीडी में प्रतिदिन लगभग 800 मरीज आते हैं इसमें से लगभग 50 मरीज भर्ती के योग्य होते हैं। इसमें 40 से 45 मरीज अति गंभीर होते हैं। गर्मी का मौसम होने के चलते इस समय मरीजों की संख्या कुछ ज्यादा ही बढ़ गई है। मंगलवार को लगभग 11.30 बजे ओपीडी में मरीजों की भीड़ थी, लेकिन डाक्टरों का कहीं पता नहीं था। एक डाक्टर ड्यूटी पर तो थे लेकिन उनकी कुर्सी खाली पड़ी थी। वहां कोई पर्ची जमा करने वाला भी नहीं था। एक फिजीशियन तीन महीने के मेडिकल अवकाश पर बताए जा रहे हैं। उनके कमरे के बाहर मरीजों की अच्छी-खासी संख्या थी। सर्जन कक्ष भी खाली था और लोग इंतजार में खड़े थे। अस्प्ताल के एक मात्र सर्जन डा. एसके पांडे एक सप्ताह की छुट्टी पर हैं। इसके आगे बढ़े तो डाक्टर एचजी सिंह का कक्ष भी खाली पड़ा था। मालूम हुआ डाक्टर साहब का स्थानांतरण हो गया है। हड्डी रोग वाले कक्ष के बाहर भी मरीजों की भीड़ लगी थी। डाक्टर साहब किसी मरीज को देखने गए थे। अस्पताल में बाल रोग विशेषज्ञ तथा नेत्र सर्जन मरीजों को देख रहे थे।